לוי בלפילד

יוסוף רחים (באנגלית: Yusuf Rahim; נולד בשם לוי ראבטס<ref name="timeline"></ref> ומוכר בעיקר בשם לוי בלפילד; נולד ב-17 במאי 1968<ref></ref>) הוא רוצח סדרתי ועבריין מין אנגלי. ב-25 בפברואר 2008 הוא הורשע ברצח מרשה מקדונל ואמלי דלגראנג' ובניסיון הרצח של קייט שידי, ונידון למאסר עולם. ב-23 ביוני 2011 הוא הורשע גם ברצח מילי דאולר.

בשתי ההזדמנויות השופט המליץ שבלפילד לעולם לא ישוחרר מהכלא,<ref></ref> מה שהופך אותו לרוצח הסדרתי היחיד בממלכה המאוחדת שהוטלו עליו שני מאסרי עולם ללא אפשרות שחרור על תנאי.<ref></ref>

==ביוגרפיה==
בלפילד נולד בלונדון להורים ממוצא רומני.<ref></ref><ref></ref> כשהיה בן 10, מת אביו מלוקמיה. הוא הגיע לבגרות מינית בגיל מאוחר יחסית, ובשל כך צרך סטרואידים אנאבוליים, היה גדל גוף והתנשא לגובה 1.85 מטרים.

ב-1981 הורשע בפריצה,<ref></ref> ב-1990 הורשע בתקיפת שוטר<ref></ref> ועד 2002 צבר שבע הרשעות נוספות, בעיקר על עבירות תנועה וגניבה, שבגינן בילה כשנה בכלא.<ref></ref>

בזמן התקיפות שביצע ניהל בלפילד עסק ל"סינדול" כלי רכב ברובע הִילִינְגְדוֹן בלונדון. היו לו 11 ילדים מ-3 נשים שונות.<ref></ref>

===מעשי הרצח===
ב-21 במרץ 2002 נעלמה מילי דאולר בת ה-13 כשיצאה מתחנת הרכבת בסארי. שרידי גופתה התגלו ב-18 בספטמבר 2002 בהמפשייר.

בפברואר 2003, ברובע ריצ'מונד שעל התמזה, הוכתה מרשה לואיז מקדונל בת ה-19 במכשיר קהה זמן קצר לאחר שירדה מהאוטובוס ליד ביתה, ומתה מפצעיה כעבור יומיים.<ref></ref> בלפילד מכר את רכבו תמורת 1,500 לירות שטרלינג שישה ימים לאחר הרצח, לאחר שקנה אותו כחמישה חודשים קודם לכן בלבד תמורת 6,000 לירות שטרלינג.<ref></ref>

ב-28 במאי 2004 קייט שידי בת ה-18 ראתה רכב חשוד ועברה לצידו השני של הכביש. הנהג דלק אחריה ודרס אותה פעמיים. שידי נפצעה קשה, אך שרדה.<ref></ref><ref></ref>

ב-19 באוגוסט 2004 נמצאה אמילי דלגראנג', סטודנטית צרפתייה בת 22, כשהיא מוטלת ברחוב עם פציעה קשה בראשה מחפץ קהה, לאחר שפספסה את האוטובוס והלכה ברגל לכיוון דירתה. היא מתה בבית החולים באותו לילה, והמשטרה שיערה כי היא נרצחה על ידי אותו אדם שרצח את מרשה מקדונל כ-18 חודשים קודם לכן.<ref></ref>

===המעצר והמשפט===
ב-22 בנובמבר 2004 נעצר בלפילד לאחר שרכבו נצפה במצלמות אבטחה באזור הרצח של דלגראנג' ובמקרי רצח נוספים, ובמעצרו הוא הואשם במספר מקרי אונס, חטיפה וניסיון לרצח מהשנים 1995–1997, 2001 ו-2003, מלבד האישומים ברצח מקדונל ודלגראנג' וניסיון הרצח של שידי. ב-25 בפברואר 2008 הורשע בלפילד ברצח מקדונל ודלגראנג' ובניסיון הרצח של שידי, אך חבר המושבעים לא הצליח להגיע להסכמה באישומים האחרים. בלפילד לא היה בבית המשפט כדי לשמוע את גזר דינו, מכיוון שסירב להגיע לבית המשפט בשל "סיקור עיתונאי לא הוגן" בעקבות הרשעתו. הוא נידון למאסר עולם ללא אפשרות לשחרור על תנאי.<ref></ref>

ב-30 במרץ 2010, הואשם בלפילד בחטיפתה ורציחתה של מילי דאולר,<ref></ref> וכן בניסיון חטיפתה של רייצ'ל קאולס בת ה-12 ב-20 במרץ 2002. בלפילד סירב למסור עדות במשפטו והכחיש כל מעורבות במותה של דאולר. ב-23 ביוני 2011 הרשיע אותו חבר המושבעים בביצוע הרצח, והוא נידון למאסר עולם ללא אפשרות לשחרור על תנאי.

ב-27 בינואר 2016 הודיעה המשטרה כי בלפילד הודה ברצח דאולר, ועמדה בהצהרתה אף על פי שבלפילד פרסם הודעת הכחשה לדברים.<ref name="BBC News 2016"></ref><ref></ref>

מלבד המעשים בהם הורשע, המשטרה האמינה שבלפילד אחראי לכ-20 תקיפות לא פתורות נוספות על נשים בלונדון,<ref></ref> בהן נשים שגרו בסביבתו של בלפילד או ניהלו איתו מערכות יחסים שונות.<ref></ref> בתחילת 2015 הודה בלפילד ברציחות נוספות, אך הוכח כי לא היה לו קשר אליהן, והמשטרה האמינה שהוא הודה בהן כדי לפגוע במשפחות הקרבנות.<ref></ref><ref></ref><ref></ref>

ב-2016 דווח כי בלפילד התאסלם ושינה את שמו ליוסוף רחים.<ref></ref><ref></ref>

==הערות שוליים==

קטגוריה:מתאסלמים
קטגוריה:רוצחים סדרתיים בריטים
קטגוריה:מורשעים בעבירות המתה בבריטניה
קטגוריה:מורשעים בעבירות רכוש בבריטניה
קטגוריה:אנגלים שנולדו ב-1968